  Анжелика Тихонова корреспондент Пичи Пурга ёросысь Вуж Мӧнья гуртысь Светлана но Михаил Егоровъёслэн семьязы «Арлэн семьяез» («Семья года») огъяросси вожвылъяськонын вормисьёс пӧлы пыриз. Семьязы сярысь ивортодэтъя «Удмуртия» агентстволэн корреспондентэзлы анайзы Светлана Егорова вераз. 2020-тӥ арын «Арлэн семьяез» огъяросси вожвылъяськон витетӥзэ ортчиз. Отчы пӧртэм улосвылъёсысь куинь сюрс пала семьяос пыриськизы. Соосты вить пӧртэм номинациосъя учкизы: «Семья – хранитель традиций», «Многодетная семья», «Сельская семья», «Молодая семья» но «Золотая семья». Вожвылъяськонын оглом 89 вормисьёс луизы. Егоровьёс «Сельская семья» номинациын 19 пусъемъёс пӧлы пыризы. Вормонмылы осконмы вал. Кылем арын ми «Успешная семья Приволжья» вожвылъяськонэ пыриським вал. Лауреат луим. Но отын «Сельская семья» номинация ӧй вал. Туэ тани вал. Нылъёсмы тужгес но шумпотӥзы. Ми но весьваньмы. Вормим, быгатӥм Светлана Егорова, «Арлэн семьяез» огъяросси вожвылъяськонын вормисьПусъём, та вожвылъяськонэ Егоровъёс «Арлэн семьяез» вожвылъяськонлэн улосвыл люкетаз «Сельская семья» номинациын вормемзы бере сюризы. Светлана Александровналэн но Михаил Владимировичлэн сизьым пиналзы: Марина, Евгений, Вячеслав, Виталий, Злата, Алина но Анастасия. Бадӟымезлы нылзылы 26 арес, пичиезлы – 14. Пиналъёссы котьмалы устоесь: спортэн но, творчествоен но выро, техника бордын но тыршо. Мариназы школаын дышетскыкуз баскетболэн шудӥз, математикая лицеез йылпумъяса, институтэ пыриз. Бакалавриатэз но магистратураез горд дипломен быдтӥз. Евгений пизы Ижкарысь техникая кун университетэз йылпумъяз. Армрестлинген, гира ӝутканэн, полиатлонэн выриз. Егоровъёслэн бадӟымъёсыз пиналъёссы ас семьяоссэс кылдытӥзы ини. Быдэн нылъёссэс будэто. Мариназы Ханты-Манскийскын улэ, нош Евгений семьяеныз анай-атаез вӧзын. Вячеслав гитараен, арганэн шудэ, агаез сямен ик, армрестлингэн, полиатлонэн выре, Ижкарысь гурт возёсъя академиын дышетске. Виталий тракторъёс, бензопилалэсь пӧртэм ветлӥсь техника лэсьтон ужен тунсыкъяське. Анайзылэн кылъёсызъя, гаражысь уг пыра. Али лэсьтӥськонъя техникумын механиклэн ӧнерезъя тодон-валан люка. Нош Злата, Алина но Анастасия кутэм нылъёссы луо. Милям асьмелэн одӥг ныл, куинь пи. Соин мынам весяк ныл басьтэме потэ вал. 2014-тӥ арысен пичиен турттӥськом вал ини, весь ӧз пӧрмы. Собере 2018-тӥ арын тани та нылъёсты ӵектӥзы. Озьы басьтоно кариським Светлана Егорова, «Арлэн семьяез» огъяросси вожвылъяськонын вормисьНылъёссы сузэр-апайёс луо. Соослы 16, 15 но 14 арес. Бадӟымез туэ вузкаронъя техникуме дышетскыны пыриз, нош пичиосыз 9-тӥ но 8-тӥ классэ вамыштозы. Анай-атайзылы котьма ласянь юрттыны тыршо. Нылашъёс ӟучесь ке но, кыштыр-кыштыр удмурт кыллы но дышо, школаын но, ас мылкыдзыя куриськон гожтыса, удмурт кылэз дышето. Кызьы пиналъёстылы удмуртлыкез пыӵатыны тыршиськоды юанэлы, Светлана Александровна «со милям вирын пыӵамын» шуиз. Юондыръёсы, я каша, я сюан, я корка туй, я котырес лыдпус - котьку но удмурт дэремъёсын ветло. Сыӵе сям семьяязы гинэ ӧвӧл, быдэс гуртазы пыӵамын. Нылъёссылы но со туж яра. Асьмелэн удмурт дэремъёсмы вань бере, нылъёсмы но, ӟучесь ке но, капчиен басьтӥськизы. <…> Школаын удмурт нунал но луэ ке, соос удмурт дэремен мыно, со вакытэ ик милям гуртысьтымы ик нылпиос туж тросэз уг мыно. Нош нылъёсы сцена вылын кырӟаны, эктыны ярато. Удмурт сямен но экто но, марало но, кызьы дышето. <…> Пимы но арганэн шудыны клубысьтымы ансамбле ветлэ бере, отын ваньзылы парен удмурт дэрем вурылӥзы Светлана Егорова, «Арлэн семьяез» огъяросси вожвылъяськонын вормисьЕгоровъёс та дыре 11 кузя уло. Асьсэос, пиналъёссы, кензы, нуноксы но кузпалэзлэн анаез. Трос кузя улэмзылы шумпото гинэ. Светлана анайзы тазьы шулдыргес но, котькыӵе ужез но, шугъяськонэз но вормыны капчигес шуыса вера. Асьсэос но кузпалэныз вить нылпиё бадӟым семьяосын будэмын бере, соос понна со выль ӧвӧл. Озьы ке но, трос нылпи - со бадӟым кылкутон но. Котькыӵе вакыт луэ. Нылпиослэн переходной арлыдзы. Олокызьы но алыны но, мон ачим педагог бере, олокыӵе но амалъёсты уже кутоно луэ. Котькудӥз понна кылкутоно. Ми трос кузя бере, котькудӥныз кыл шедьтыны но кулэ: кузпалэлэн анаеныз нимаз сямен вераськоно, нылпиосын мукет ласянь, кузпалэн нош мукет вераськоно луэ, кенлы но тупась кыл шедьтоно. Ваньмызъя тупатскыны кулэ Светлана Егорова, «Арлэн семьяез» огъяросси вожвылъяськонын вормись2012-тӥ арысен Егоровьёс фермер луыса ужало. Нырысь-валысь возёс бордын атайзы Михаил Егоров тырше вал, но тазалыкез лябӟемен куштӥськоно луиз. Соку 2017-тӥ арын Светлана Егорова выль крестьян-фермер возёс усьтӥз. Туэ ферма пуктыны грант но утӥз ини. Ми скал возиськом, кыскиськом, йӧл сдатьтӥськом. Кунян будэтӥськом-вузаськом. Бусы возиськом, ю-нянь кизиськом. <…> Бадӟымез пимы милемын ӵош фермаын ужа, со ас ӧнерезъя ӝыны ар ужаз но кошкиз, бусы но, мар но кизёно шуыса. Озьы ик кузпалы ужа, Славик, Виталик пиосмы гужемзэ, соос ваньзы тракторен тыршо, техникаен. Эшшо кутэм ужасьёсмы юртто. Кык кузя скал кыскисьёсмы вань Светлана Егорова, «Арлэн семьяез» огъяросси вожвылъяськонын вормисьГуртын уж уг бырылы, эшшо ик пудоен, бусыен улӥсьёслэн. Кызьы шуэ Светлана Егорова, пудолэн шутэтскон нуналэз ӧвӧл. Озьы ке но, Егоровъёс ужен гинэ уг уло, шутэтскыны но дыр шедьто. Гужем парке потыны тыршиськом. Гуртын но, кыӵе ке праздник ке, кинлэн ке вордӥськем нуналэз яке школа быдтон, школае мынон, яке секыт ужаськом ке, ми торт басьтыса чай юиськом, шашлык пыжиськом. Гужемзэ пыласькыны шур дуре потаськом Светлана Егорова, «Арлэн семьяез» огъяросси вожвылъяськонын вормисьЕгоровъёс понна котьку но валтӥсь интыын семья - ог-огдэ валан, яратон, гажан. Оген кызьы ваньзэ вормод, нош ӵошен ужаны но, улыны но шулдыр, шумпотонэз но, шуг-секытэз но ортчыны каньыл, пусъе Светлана Александровна.  Тодэ вайытом, 2018-тӥ арын «Арлэн семьяез» огъяросси вожвылъяськонын Кияса ёросысь Вуж Салья гуртысь Григорьевъёс вормизы.  Тегъёс: Мерлык Удмуртия вожвылъяськон ПичиПурга семья 100ар  